**KISKŐRÖS VÁROS jegyzője**

**ELŐTERJESZTÉS**

(a Képviselő-testület 2022. december 14-i ülésére)

**TÁRGY: A 2023. ÉVI BELSŐ ELLENŐRZÉSI MUNKATERV JÓVÁHAGYÁSA**

A helyi önkormányzatok gazdálkodásának ellenőrzését Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) szabályozza. Az Mötv. 119. § (3) és (4) bekezdéseiben foglalt rendelkezések szerint

”119. § (3) A jegyző köteles - a jogszabályok alapján meghatározott - belső kontrollrendszert működtetni, amely biztosítja a helyi önkormányzat rendelkezésére álló források szabályszerű, gazdaságos, hatékony és eredményes felhasználását.

(4) A jegyző köteles gondoskodni - a belső kontrollrendszeren belül - a belső ellenőrzés működtetéséről az államháztartásért felelős miniszter által közzétett módszertani útmutatók és a nemzetközi belső ellenőrzési standardok figyelembevételével. A helyi önkormányzat belső ellenőrzése keretében gondoskodni kell a felügyelt költségvetési szervek ellenőrzéséről is.”

Az ellenőrzési tevékenység tervezésére és végrehajtására vonatkozó szabályokat a költségvetési szervek belső kontrollrendszeréről és belső ellenőrzésről szóló 370/2011. (XII.31.) Kormányrendelet (továbbiakban: Bkr.) tartalmazza, amely szerint a belső ellenőrzési vezető – összhangban a stratégiai ellenőrzési tervvel – összeállítja a tárgyévet követő évre vonatkozó éves ellenőrzési tervet. Az éves ellenőrzési tervnek a stratégiai ellenőrzési tervben és a kockázatelemzés alapján felállított prioritásokon, valamint a belső ellenőrzés rendelkezésére álló erőforrásokon kell alapulnia, amelyet az Mötv. 119. § (5) bekezdése értelmében a képviselő-testület az előző év december 31-éig hagy jóvá.

A 2023. évi ellenőrzési terv összeállítására a belső ellenőrzési feladatokkal megbízott Law On Conto Könyvvizsgáló Zrt., a Polgármesteri Hivatal ágazati osztályvezetői által tett javaslatok és az Ipari, Mezőgazdasági és Klímapolitikai Bizottság döntése, valamint a stratégiai ellenőrzési tervben foglaltak alapján került sor.

Az éves ellenőrzési terv tartalmazzaaz ellenőrzési tervet megalapozó elemzések és a kockázatelemzés eredményének összefoglaló bemutatását, a tervezett ellenőrzések tárgyát,az ellenőrzések célját;az ellenőrizendő időszakot,a rendelkezésre álló és a szükséges ellenőrzési kapacitás meghatározását,az ellenőrzések típusát, az ellenőrzések tervezett ütemezését,az ellenőrzött szerv, illetve szervezeti egységek megnevezését.

A 2023. évi éves belső ellenőrzési tervet a határozat-tervezet melléklete tartalmazza, mely a Bkr. 31 §-ának rendelkezései szerint és az államháztartásért felelős miniszter által kiadott, szakmai módszertani útmutató tartalmát figyelembe véve került elkészítésre.

A 2023. évi belső ellenőrzési terv a kockázatelemzés alapján felállított prioritások és az igazoltan rendelkezésre álló erőforrások figyelembe vételével, a Stratégiai Ellenőrzési tervvel összhangban került összeállításra.

2023. évben az éves belső ellenőrzési tervben meghatározott ellenőrzések célja, hogy elősegítse az Önkormányzat és intézményei gazdálkodásának és működésének szabályszerűségét, a költségvetési beszámolók megalapozottságát és adatainak valódiságát, valamint az önkormányzati erőforrások hatékony felhasználását.

A belső ellenőrzési tervben a meghatározott ellenőrzési feladatok kijelölése az alábbiak szerint történt:

* az Önkormányzat kizárólagos tulajdonában lévő Kőrösszolg Nonprofit Kft. által üzemeltetett Rónaszéki Fürdő 2022. évi működésének teljeskörű felülvizsgálata
* a Kiskőrösi Óvodák normatíva igénylésének és elszámolásának ellenőrzése, az óvodai nevelésben részesülő gyermekek számának meghatározása és kontrollja
* a helyi adóztatási tevékenység, adó-hátralékok felülvizsgálata, valamint a behajtásra tett intézkedések ellenőrzése
* az Önkormányzat kizárólagos tulajdonában lévő Kőrösszolg Nonprofit Kft., Kőröskom Nonprofit Kft. és a Kunság-Média Nonprofit Kft. 2022. évi gazdálkodásának, a működés szabályozottságának, az adatszolgáltatások és az elszámolások vizsgálata
* az Önkormányzat által irányított költségvetési szervek működési és gazdálkodási rendszerének teljes körű vizsgálata
* a közbeszerzési értékhatár alatti és a nettó 1 millió Ft feletti beszerzések ellenőrzése
* Kiskőrös Város Német Nemzetiségi Önkormányzat gazdálkodásának vizsgálata

A munkaterv négy pénzügyi, kettő szabályszerűségi és egy célvizsgálat, valamint egy rendszerellenőrzés vizsgálat végrehajtását tartalmazza.

Az ellenőrzésekre fordított ellenőri kapacitás (munkanap) az alábbiak szerint került meghatározásra:

* pénzügyi ellenőrzés 75 nap
* szabályszerűségi vizsgálat 30 nap
* célvizsgálat 10 nap
* rendszer ellenőrzés 25 nap

Összesen: 140 nap

A fentiek alapján javaslom, hogy a Képviselő-testület a 2023. évre vonatkozó ellenőrzési tervet a határozat-tervezet mellékletében foglaltak szerint hagyja jóvá.

**Kiskőrös, 2022. december 6.**

 **dr. Turán Csaba s.k.,**

 **jegyző**

**HATÁROZAT-TERVEZET**

Kiskőrös Város Képviselő-testülete Kiskőrös Város Önkormányzatának 2023. évi belső ellenőrzési munkatervét a határozat-tervezet mellékletében foglaltak szerint jóváhagyja.

**Felelős:**  jegyző

**Határidő:**  folyamatos